ભુજથી માત્ર ૧૧ કિલોમીટરના અંતરે આવેલા કુકમા ગામની પંચાયતમાં સભ્ય તરીકે ચુંટાઇ જાહેર જીવનમાં પ્રવેશ્યા. સરકારની વિવિધ યોજનાની વિગતો માહિતિ કચેરીમાંથી મેળવી કુકમા ગામમાં આંગણવાડી શરુ કરી અને તબીબીસેવા કેમ્પોનુ સફળ આયોજન કર્યુ. ૧૯૮૦ માં સ્થાનિક વણકરસમાજને મદદરુપ થવા વણકર જુથ ઉત્પાદક સહકારી મંડળીની શરુઆત કરી જેના દ્વારા વણાટકામના કારીગરોને સ્વરોજગારી પુરુ પાડવા તેઓના હાથશાળ અને હાથવણાટના કામોમાં તકનીકિ સુધારો લાવ્યા અને તેઓ દ્વારા નિર્મિત ઉત્તમ પ્રકારની નવી નવી ડિઝાઇનોની શાલો અને અન્ય બનાવટોના વેચાણ માટે અમદાવાદ, દિલ્હિ, હરીયાણા, ઓરીસ્સા, લુધીયાણા, બેંગલોર, કલકત્તા, મુંબઇ, મદ્રાસ વગેરે સ્થળોએ વિવિધ પ્રદર્શનોમાં વેચાણ દ્વારા આર્થીક અને સામાજિક પરીવર્તન લાવવા પ્રયત્નશીલ રહ્યા. સરકારી યોજનાઓની મદદથી કુકમા ગામની વણકર જુથ ઉત્પાદક સહકારી મંડળી માટે ઓફિસ, ગોડાઉન, કારીગરો માટે વર્કશોપ તથા પાવરલુમની વ્યવસ્થા કરી મંડળીનો અનેરો વિકાસ સાધવામાં તેઓ પાયારુપ બન્યા. તદઉપરાંત વણકરસમાજના કુટુંબોને નવી શરતે પડતર જમીન મંજુર કરાવી ખેડુતોને ખાતેદાર પણ બનાવ્યા તથા રહેણાંક માટે ૧૦૦ ચોરસ વારના પ્લોટ અપાવવાની જહેમત ઉઠાવી. કુકમા ગામની વણકર જુથ ઉત્પાદક સહકારી મંડળીના અનુભવથી જીલ્લાના અન્ય સ્થળોએ આવી સહકારી ચળવળ આગળ વધારવામાં તેઓ માર્ગદર્શક બન્યા, પરીણામે શ્રી મેઘજીભાઇ માહેશ્વરી, શ્રી લખુરામ ગોરડિયા વગેરેના સહકારથી ૧૯૮૦ થી ૧૯૯૦ સુધીના સમયમાં કચ્છના જુદા-જુદા ગામો-વિસ્તારોમાં ૧૧૦ ઉપરાંતની વણકર સહકારી મંડળીઓની સ્થાપના થઇ જેના પરીણામે આગળ જતા સર્વપ્રથમ વાર જીલ્લા કક્ષાએ હાથ વણાટ અને હસ્તકલા મંડળીઓના ઔધોગિક સંઘની સ્થાપના થઇ. ૧૯૮૫માં અંજાર તાલુકાના બાનીયારી ગામના દલિતોને હિજરત કરવાની ફરજ પડી ત્યારે પણ તેઓએ આ સંવેદનશીલ-વિવાદાસ્પદ પ્રશ્નનો શાંતિભેર ઉકેલ લાવવા ઉમદા કામગીરી કરી હતી.